એમનો ચાનો શોખ કહો કે લગાવ પ્રખ્યાત હતો,એટલે સુધી કે ઘરમાં કાકીનો કે દિકરાની વહુનો બબડાટ સહન ન કરવો પડે એ માટે ઑફિસમાં બેથી ત્રણ વાર ચા બનાવડાવતાં,બીજાંને પણ આગ્રહ કરીને પીવડાવતાં.સી વિંગનો વૉચમેન કિશનસિંઘ મોટી ઉંમરનો હતો,એ દિવસની જ ડ્યૂટી કરતો,સિનીયર સિટીઝન…ગ્રુપની ઑફિસની સફાઈ કરતો,માટલું ધોઈને ભરતો અને હવે નવા મનગમતાં કામમાં ચા બનાવતો.દેસાઈઅંકલને બીજું કોઈ ન હોય તો એની કંપની જરુર મળી રહેતી,એ ચા બનાવતી વખતે જાત જાતની વાતો કરતો.એમાં જ દેસાઈકાકાએ શોધી કાઢયું કે એ રામચરિતમાનસની ચોપાઈઓ બહુ મીઠી હલકથી ગાતો,વર્ષોથી રોજ પાઠ કરતો હોવાથી લગભગ એને મોંઢે થઈ ગયો હતો.રાત્રે ઘણીવાર બધા ઑફિસની બહાર બેસતાં,કિશનસિંઘ (રાત્રે ઑિફસમાં જ સૂઈ રહેતો હોવાથી) બધાંને રામચિતમાનસ ગાઈને સંભળાવતો.શિયાળાની રાતોમાં બધા તાપણું કરતાં અને એકબીજાની દોસ્તીની હુંફ માણતા બેસી રહેતા,આમેય બધા વહેલા જમી લેતાં,મોટભાગનાંની શ્રીમતીજીનો ટીવી સિરીયલોનો સિરીયલ મારો શરુ થાય એ પહેલાં જ ઘરની બહાર નીકળી જતા.દેસાઈઅંકલના આગ્રહ પ્રમાણે “પોથી પર તો ભેટ ચઢાવવી જ પડે” એમ કહીને એ કિશનસિંઘને પણ આર્થિક ટેકો કરી આપતા.આ રાતની બેઠકો દરમ્યાન જ સિનીયર સિટીઝન…ગ્રુપની ઑફિસ માટે એક ટીવી લેવું એમ નક્કી ઠર્યું.દરેક જણ પોતાને માટે ઘરમાં અલગ ટીવી તો કયાંથી વસાવે ઉપરાંત ઉંમરને કારણે કાનની બહેરાશને લીધે બધાંને મોટા અવાજે ટીવી ચલાવવા જોઈતું , જે પોતાના ઘરમાં તો શક્ય જ ન હતું,બધા પરિવારના સભ્યો એમની સામે તરત વિરોધ નોંધાવતા.વળી આ બધા અંકલ ક્રિકેટ મૅચ કે ન્યુઝના શોખીન હતાં,અને તમે તો જાણો જ છો આજકલ ન્યુઝ ચૅનલવાળા સિરીયલને ય ટપી જાય એવા અવાજો કરે છે!!અને ખરેખર મોટા સ્ક્રિનનું સરસ ટીવી એક દિવસ સલોનીએ ફીટ કરાવીને જોઈતી ચેનલ્સ પણ ચાલુ કરાવી આપી.ખાનઅંકલ ,અન્સારીઅંકલ અને મહેતાઅંકલ તરત સલોનીને મળવા ગયા,બેટા તારે આવો કોઈ ખર્ચો કરવાનો ન હોય,થોડા વખત પછી ફન્ડ જમા કરીને લેવાયું હોત અરે થોડું નાનું લીધું હોત તો ય ચાલત.સલોનીને બધાં સ્નેહાળ વૃધ્ધોની લાગણી જોઈ પોતાના મમ્મી-પપ્પા અને પ્રેમાળ સસરા યાદ આવી ગયા.Calm down,relax!સલોનીએ કહ્યું; આ ટીવી ગ્રુપને ભેટમાં મળ્યું છે,કોના તરફથી જાણો છો? શર્માઅંકલ અને તેમના મોટા દિકરા તરફથી!